## L’Hospital Sant Joan d’Alacant millora la continuïtat assistencial per a pacients amb insuficiència cardíaca

*** Personal mèdic i d’infermeria d’Atenció Primària i Hospitalària ha establit protocols d’atenció i derivació que milloren la qualitat de vida del pacient i la seua adherència al tractament
* Ja s’estan obtenint resultats positius amb la disminució de reingressos, visites a urgències i mortalitat
* S’estima que cada any a Espanya més de 130.000 persones són diagnosticades amb insuficiència cardíaca**

L’Hospital Universitari Sant Joan d’Alacant ha implementat un programa per a millorar la continuïtat assistencial dels pacients amb insuficiència cardíaca. Amb la seua implantació ha potenciat el valor de la Unitat d’Insuficiència Cardíaca i ha creat un flux de comunicació i derivació eficient entre Atenció Primària i Hospitalària.

El nou protocol a l’alta hospitalària assegura que els pacients isquen del seu ingrés amb un calendari de cites i consultes, tant presencials com telefòniques. Professionals d’Infermeria i de Medicina de Família col·laboren estretament, i quan és necessari, es programen revisions amb l’especialista de l’hospital. Els objectius del programa són clars: millorar la qualitat de vida del pacient, evitar reingressos, reduir visites a urgències i disminuir la mortalitat.

La subdirectora mèdica de l’Hospital Universitari Sant Joan d’Alacant, Norma Iranzo, ha destacat que s’han creat grups de treball multidisciplinaris, centrats en l’Atenció Primària, “i hem aconseguit millorar el circuit del pacient crònic complex, potenciant la continuïtat assistencial”.

En el programa participen professionals de Medicina Interna, Cardiologia, Atenció Primària, Farmàcia, Gestió de Casos Complexos, Admissió i Documentació Clínica i Informàtica. Es va acabar d’implantar a la fi de 2024, després de dos anys de treball, i ja ha mostrat resultats molt positius en la seua primera reunió de seguiment. S’han establit indicadors de seguiment tant en els processos com en els resultats, la qual cosa permet una avaluació contínua i millora del programa.

Dins d’este marc de millora, l’Hospital Sant Joan d’Alacant ha integrat el programa MAIC Continuum (Model d’Atenció Integral i Continuada), dissenyat per a garantir un seguiment personalitzat i estructurat del pacient crònic complex. MAIC Continuum optimitza la coordinació entre els diferents nivells assistencials mitjançant l’ús de ferramentes digitals avançades i la implicació d’equips multidisciplinaris.

Este model permet que els pacients amb insuficiència cardíaca reben una atenció adaptada a les seues necessitats específiques, minimitzant el risc de descompensacions i millorant l’adherència terapèutica. A través de MAIC Continuum, els equips d’Atenció Primària i Hospitalària disposen d’un sistema d’alertes i guies clíniques compartides i faciliten una resposta ràpida davant qualsevol complicació.

**Incidència a l’alça**

La insuficiència cardíaca (IC) és una condició en la qual el cor no pot bombar suficient sang per a satisfer les necessitats del cos. A Espanya, la prevalença de la IC és aproximadament de l’1,89% en la població adulta, mentres que a la Comunitat Valenciana la taxa de mortalitat per malalties cardiovasculars, inclosa la IC, és de 266,6 per cada 100.000 habitants.

La incidència d’esta patologia crònica va en augment i s’estima que cada any a Espanya més de 130.000 persones són diagnosticades amb insuficiència cardíaca. La IC és la primera causa d’hospitalització en majors de 65 anys i d’hospitalització no programada. Entre el 3 i el 5 % del total d’ingressos hospitalaris són per esta causa i s’estima que augmentaran un 50 % durant els pròxims 25 anys.

Fecha: 08/03/2025